‘Maak ŉ las’-man neem eie leweGert van der Walt. Foto: Facebook Gert van der Walt het homself Donderdagaand in sy huis in Pretoria geskiet. Leon Beukes, Van der Walt se medevervaardiger, het aan Maroela Media gesê hy het Van der Walt lanklaas gesien, maar hulle het oor die foon gesels. “Hy was ŉ baie goeie mens en wonderlike mentor, aangesien hy altyd positief was. Hy het altyd ŉ plan en ŉ manier om ŉ manier gehad. Hy was ook ŉ baie goeie sakeman en was ŉ diep mens,” het Beukes gesê. “Ons sit nog self en dink wat hom soontoe kon dryf. Hy was nie die soort mens wat dit sou doen nie en ons weet nie of daar dalk een of ander donker wolk oor sy lewe was nie.” Van der Walt het nog op 30 September op Facebook geskryf dat sy dogter se tweeling die vorige dag gebore is. Medelye het intussen ingestroom op Van der Walt se vrou, Maryna, se Facebook-blad. Verskeie Maak ŉ las-medewerkers het die afgelope paar jaar op tragiese wyse omgekom. Andries Krogman het homself in September 2009 gehang in sy huis in die Paarl. Die destydse aanbieder van die program, Jan Spies, is in ŉ motorongeluk oorlede. Tolla van der Merwe het by Spies oorgeneem en hy en Koos Meyer is in 2000 in ŉ motorongeluk dood saam met Ollie Viljoen se vrou. Worsie Visser is in 1998 naby Vredendal in ŉ vliegongeluk dood en Pieter Pieterse is in 2002 vermoor.